**Povzetek revizijskega poročila *Računovodski izkazi in pravilnost poslovanja* *Zavoda za zdravstveno zavarovanje Slovenije v letu 2016***

Računsko sodišče je izvedlo revizijo računovodskih izkazov in pravilnosti poslovanja *Zavoda za zdravstveno zavarovanje Slovenije* (v nadaljevanju: zavod), ki je na podlagi Zakona o zdravstvenem varstvu in zdravstvenem zavarovanju nosilec in izvajalec obveznega zdravstvenega zavarovanja za območje Republike Slovenije.

*Cilja revizije* sta bila izrek mnenja o računovodskih izkazih zavoda za leto 2016, razen dela terjatev do zavezancev za neplačane prispevke za obvezno zdravstveno zavarovanje in z njimi povezanih neplačanih prihodkov ter nerazporejenih plačil dajatev, za katere je evidence vodila Finančna uprava Republike Slovenije, in izrek mnenja o pravilnosti poslovanja zavoda v letu 2016.

Računsko sodišče je *o računovodskih izkazih* zavoda za leto 2016, z omejitvijo iz prejšnjega odstavka, izreklo *pozitivno mnenje*, ker meni, da revidirani računovodski izkazi v vseh pomembnih pogledih resnično in pošteno prikazujejo stanje sredstev in obveznosti do virov sredstev zavoda na dan 31. 12. 2016 ter prihodke in odhodke oziroma prejemke in izdatke zavoda za tedaj končano leto.

*O pravilnosti poslovanja* zavoda v letu 2016 je računsko sodišče izreklo *mnenje s pridržkom*, ker je ugotovilo, da je zavod v nasprotju z Zakonom o zdravstvenem varstvu in zdravstvenem zavarovanju porabil 1.183.292 evrov za sofinanciranje projektov za promocijo zdravja na delovnem mestu, ki ni storitev, katere plačilo se krije iz obveznega zdravstvenega zavarovanja. O pravici zavarovanih oseb do skupinske obnovitvene rehabilitacije zavod kljub določilom zakona ni odločal v upravnem postopku, temveč je pristojnost za odločanje prenesel na organizatorje skupinske obnovitvene rehabilitacije, pri čemer je z nekaterimi od njih sklenil pogodbe kljub neizpolnjevanju zahtev iz razpisa in jim v letu 2016 izplačal 863.875 evrov. Zavod v prvi polovici leta 2016 še vedno ni zagotovil ustreznih kontrol zaračunanih cen ampuliranih in drugih zdravil za ambulantno zdravljenje ter izdanih zdravil na recept, zato je plačal izvajalcem zdravstvenih storitev za zdravila najmanj 12.243 evrov preveč. Socialnovarstvenemu zavodu, ki mu je priznal prenizko ceno za povprečni dan zdravstvene nege, je v nasprotju z določili Splošnega dogovora za pogodbeno leto 2016 plačal 35.348 evrov premalo, z vzgojnim zavodom pa ni sklenil samostojne pogodbe za izvajanje programa zdravstvenih storitev. Računsko sodišče je ugotovilo tudi, da je zavod izplačeval povračila stroškov zdravstvenih storitev in medicinskih pripomočkov, ki niso temeljila na izdani odločbi v upravnem postopku, odločbe o priznanju pravice do povračila stroškov specialističnega in bolnišničnega zdravljenje ter nabave medicinskih pripomočkov in zdravil v tujini pa je izdajal več kot dva meseca po prejemu vlog, kar ni bilo v skladu z Zakonom o splošnem upravnem postopku. Pri nabavah materiala, storitev in osnovnih sredstev v znesku najmanj 119.225 evrov je zavod ravnal v nasprotju s predpisi o javnem naročanju, z vršilcem dolžnosti generalnega direktorja je v nasprotju z Zakonom o delovnih razmerjih sklenil delovno razmerje za nedoločen čas, javnega uslužbenca pa je ob zaposlitvi uvrstil v previsok plačni razred in mu zato v nasprotju z Zakonom o sistemu plač v javnem sektorju izplačal najmanj 2.841 evrov preveč plače.

Zavod med revizijskim postopkom ni odpravil vseh ugotovljenih nepravilnosti, zato je računsko sodišče zahtevalo *predložitev odzivnega poročila*.

Ljubljana, 14. avgusta 2018